**Медыя ІІІ тысячагоддзя**

*Эсэ Наталлі Рагожкінай*

У маім пад’ездзе жыве вельмі цікавы, статны, сівавалосы, элегантна апрануты дзядуля. Як толькі ўсталёўваюцца цёплыя дні – і да самых халадоў яго кожны дзень можна ўбачыць з газетамі на лавачцы. Ён чытае іх, вецер шапаціць старонкамі, суседзі затрымліваюцца побач, пытаючыся пра навіны, завязваецца размова, адбываецца абмен думкамі. Для гэтага чалавека газеты – гэта сэнс жыцця, магчымасць адчуваць сабе часцінкай кожнай падзеі, якая адбываецца ў свеце і нашай краіне. Магчымасць завязаць размову з суседзямі, абмяняцца сваімі думкамі, уражаннямі ад прачытанага, атрымаць шмат розных эмоцый, напоўніцца новым.

Вось і зноў вясна, сонейка сагравае настылую за зіму зямлю. І з’яўляецца на лавачцы дзядуля з пачкам газет. Убачыўшы яго, я задумалася аб тым, чым з’яўляюцца газеты і часопісы для мяне, падлетка, які жыве ў насычанай інфармацыяй прасторы.

Мне вельмі пашчасціла. Мая сям’я любіць чытаць. І газеты з часопісамі – пастаянныя і жаданыя госці ў нашай сям’і. У нас чытаюць і абмяркоўваюць напісанае, спрачаюцца, абараняюць кожны сваю думку.

Я памятаю, як мы з матуляй ішлі дадому і абавязкова адкрывалі скрыню для пошты маленькім ключыкам, і адтуль выпадалі мне ў рукі доўгачаканыя весткі з усяго свету. Я чакала свае дзіцячыя размалёўкі і “Вясёлку”, бабуля – “Камсамолку”, дзядуля – нашу раённую газету, якая цяпер называецца “Узвышша”. Ён ласкава называў яе “пляткаркай”. Чытаў уважліва, пасля расказваў аб навінах раёна, паказваў фотаздымкі людзей, якіх ведаў асабіста, распавядаў гісторыі іх знаёмства, спраў, якія іх аб’ядноўвалі. Менавіта так і складалася яго гісторыя жыцця, якая была цесна звязана з гісторыяй раёна.

Я пішу гэтыя радкі, а бацька сядзіць на канапе і шапаціць свежым нумарам часопіса “Планета”. Гэта адно з самых любімых яго выданняў, ён лічыць яго ўніверсальным, бо ў ім можна знайсці артыкулы на самыя розныя тэмы, ад палітычных да эканамічных.

Мне здаеццца, што інфармацыя, якую даносяць да людзей газеты, ва ўсе часы была вельмі важнай. Ёй верылі, яе чакалі, яе распаўсюджвалі.

Успомніліся царскія часы, калі мае равеснікі прадавалі газеты, разносячы іх па гаманлівых вуліцах гарадоў. Людзі куплялі іх і на хаду пачыналі чытаць.

Рэвалюцыя і вайна. І зноў газеты – гэта інфармацыя, звесткі аб падзеях, якія адбываюцца на прасторах краіны. Гэта гонар за герояў, якія абараняюць сваю Радзіму!

Мірны час – гонар за эканамічныя дасягненні краіны.

Я лічу, што сродкі масавай інфармацыі прысутнічаюць у жыцці кожнага. Кожнае імгненне – мноства падзей, якія кружацца, як сняжынкі, асядаючы літарамі на старонках газет. Ім можна верыць, інфармацыя, якую яны нясуць, правераная, дакладная. Вельмі непрыемна было чытаць аб падзеях у Кемерава. Блогеры распаўсюджвалі на прасторах інтэрнэта хлусню аб колькасці загінуўшых. Людзі пачыналі панікаваць, збіраліся на плошчах горада, хваляваліся, былі гатовы здзяйсняць неабдуманыя ўчынкі. Віной усяму – неправераная і нават фэйкавая інфармацыя.

Я, як і мае сучаснікі, карыстаюся мабільным тэлефонам або камп’ютарам, каб пазнаёміцца з падзеямі ў свеце і краіне. Але блогеры цікавяць мяне мала. Іх выказванні падобныя на плёткі, якія некаторыя перадаюць адзін аднаму, дадаючы штосьці ад сябе.

Ведаю, мае словы гучаць несучасна. Таксама ведаю, што медыя – паняцце надзвычай шырокае, што гэта не толькі сродкі масавай інфармацыі (газеты, часопісы, радыё, тэлебачанне, інтэрнэт), але і ўся інфармацыйная прастора, у тым ліку нават адзенне з надпісамі, грошы з выявамі знакавых месцаў краіны, кола веласіпеда, на якім размешчана рэклама… Медыя напаўняе наша жыццё, а наша задача – умець фільтраваць гэтую плынь інфармацыі, бачыць яе асноўны пасыл, разумець, навошта яе размясцілі, умець самому правільна ствараць медыятэксты, быць паўнавартасным удзельнікам гэтай сферы. У эсэ я вырашыла спыніцца на пэўнай частцы медыя, яго традыцыйным складніку, якому многія прадракаюць хуткі адыход у нябыт – папяровых СМІ. Бо для мяне і маёй традыцыйнай, нават кансерватыўнай, сям’і – гэта адна з асноўных і паважаемых намі крыніц інфармацыі.

Мае равеснікі маюць шмат магчымасцей удзельнічаць у жыцці газет і часопісаў. Нашы артыкулы з ахвотай друкуюць не толькі моладзевыя выданні.

Ведаеце, ні адзін сучасны гаджэт не заменіць тыя пачуццці, якія ахопліваюць чалавека, калі ён трымае ў руках перыядычнае выданне, а там надрукавана яго нататка. Рукі пачынаюць прыемна дрыжаць, плечы разварочваюцца, ты становішся трохі вышэйшым, ганарышся сабой, радуешся. Я ведаю, аб чым гавару, бо трымала не так даўно свежы нумар нашай гімназічнай газеты “Лаві момант”, дзе былі надрукаваны мае думкі пра тое, што такое мужнасць, у матэрыяле, прысвечаным святу 23 лютага.

…Шапацяць газетныя старонкі, пах тыпаграфскай фарбы даносіцца ад лавачкі, на якой дзядуля чытае свежую газету. Дзякуй табе, сусед, за традыцыі, дзякуй за адданасць, дзякуй за развіццё, дзякуй за навуку! Пакуль ёсць усё гэта, будуць жыць і газеты з часопісамі. Інавацыі – гэта цудоўна, але без традыцый яны ператвараюцца ў дрэва без кораня…